ทิสโก้ส่งกองลงทุนสั้นล็อกตอบแทน2.8%
บลจ.ทิสโก้ ส่ง &#8220;กองทุนเปิดทิสโก้ ตราสารหนี้โรลอัพ 9&#8221; ล็อกเงินลงทุนสั้น คาดผลตอบแทน 2.8-2.85%
11 ส.ค. 2554

บลจ.ทิสโก้ ส่ง “กองทุนเปิดทิสโก้ ตราสารหนี้โรลอัพ 9” ล็อกเงินลงทุนสั้น คาดผลตอบแทน 2.8-2.85%
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้ เปิดเผยว่า บลจ.ทิสโก้ เตรียมเปิดเสนอขายครั้งเดียว กองทุนเปิดทิสโก้ ตราสารหนี้โรลอัพ 9 ในวันที่ 3-10 พ.ค. 2554 โดยจะทำการเสนอขายทุกๆ 6 เดือน ลงทุนขั้นต่ำ 2 หมื่นบาท เน้นการลงทุนในระยะสั้น ที่ให้ผลตอบแทนสูงในทิศทางดอกเบี้ยขาขึ้น 
ทั้งนี้ กองทุนดังกล่าวจะนำเงินไปลงทุนในตราสารแห่งหนี้ที่เสนอขายทั้งในประเทศและต่างประเทศบางส่วน ซึ่งจะช่วยเพิ่มโอกาสที่จะสร้างผลตอบแทนให้กับนักลงทุนได้เป็นอย่างดี 
“ภาพรวมของเศรษฐกิจโลกและเศรษฐกิจไทยในตอนนี้ถือว่ามีแนวโน้มที่สดใสมาก เนื่องจากมีสัญญาณการฟื้นตัวที่ค่อนข้างชัดเจน และด้วยทิศทางอัตราดอกเบี้ยที่ยังคงเป็นขาขึ้น การล็อกเงินลงทุนจึงยังควรเป็นแบบระยะสั้นๆ เพื่อไม่ให้เกิดการเสียโอกาสในการที่จะได้รับผลตอบแทนที่สูงขึ้น หลังจากนั้นหากตลาดเริ่มคลายความกังวลด้านปัจจัยลบ ทำให้ทิศทางดอกเบี้ยเริ่มนิ่ง จึงค่อยปรับพอร์ตลงทุนในระยะที่ยาวขึ้นได้” 
นายธีรนาถคาดว่ากองทุนจะสามารถลงทุนในตราสารหนี้ระยะสั้นที่ได้ผลตอบแทนประมาณ 3% ซึ่งหลังหักค่าใช้จ่ายแล้ว ผู้ลงทุนน่าจะได้รับผลตอบแทนประมาณ 2.8-2.85% ต่อปี